Les obres de la Plataforma Intermodal de Parc Sagunt II avancen «a bon ritme»
03 de maig 2024

![](/media/lh2mrzpi/030524-visita_pradas-1-_c.jpg?width=850&height=637.5)

La Plataforma Intermodal ubicada a Parc Sagunt II ja està més a prop de ser una realitat. La consellera de Medi Ambient, Aigua, Infraestructures i Territori, Salomé Pradas, i l’alcalde de Sagunt, Darío Moreno, han visitat este matí els terrenys on Espais Econòmics Empresarials (EEE) ja treballa en l’execució de l’obra. «**Després de dos mesos des que començaren les obres, veiem que els treballs avancen a bon ritme. És una actuació complexa, que encara està en una fase inicial, però els terminis estan complint-se i esperem que la Plataforma Intermodal estiga totalment operativa en 2026**», ha expressat l’alcalde de Sagunt, Darío Moreno.

La visita també ha comptat amb la presència del secretari autonòmic d'Infraestructures i Transports, José Vicente Dómine; el secretari autonòmic de Medi Ambient i Territori, Francisco Javier Sendra; la directora general de l’Aigua, Sabina Galindo; el director general d'Urbanisme, Paisatge i Avaluació Ambiental, Miguel Ángel Ivorra; i el regidor d’Indústria de l’Ajuntament de Sagunt, Toni Iborra. «**Hem pogut comprovar el desenvolupament de les obres que, en esta primera fase, se centren en la instal·lació i electrificació de les vies**», ha detallat Moreno, «**també en la urbanització de la plataforma, inclosos els accessos i les zones verdes**».

![](/media/zwepertl/030524-recurs_terrenys-3-_c.jpg?width=850&height=478.6036036036036)

El desenvolupament d’esta infraestructura, de caràcter estratègic, millorarà les connexions del municipi. Amb una inversió superior als 98 milions d’euros, la Plataforma Intermodal connectarà directament amb la V-23 i la CV-309 i amb Parc Sagunt I. A més, via ferroviària, també estarà enllaçada amb el port marítim de Sagunt i el Corredor Mediterrani. «**No sols parlem d’avançar en un model de transport en xarxa, sinó que és una aposta clau per la sostenibilitat i la competitivitat**», ha conclòs l’alcalde de Sagunt.

#### **Visita a la Comunitat de Regants**

La jornada també ha servit per a mantindre un encontre amb la Comunitat de Regants de Sagunt, que ha plantejat a la consellera de Medi Ambient la necessitat de rebre suport per a donar lloc a una infraestructura que servisca per a utilitzar aigua regenerada, procedent de la depuradora, per al regadiu.

![](/media/euuee2zu/regantes_c.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/les-obres-de-la-plataforma-intermodal-de-parc-sagunt-ii-avancen-a-bon-ritme/ "Facebook")
*   [](http://twitter.com/share?url=https://aytosagunto.es/va/actualitat/les-obres-de-la-plataforma-intermodal-de-parc-sagunt-ii-avancen-a-bon-ritme/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-obres-de-la-plataforma-intermodal-de-parc-sagunt-ii-avancen-a-bon-ritme/ "Linked In")
*   [](mailto:?body=https://aytosagunto.es/va/actualitat/les-obres-de-la-plataforma-intermodal-de-parc-sagunt-ii-avancen-a-bon-ritme/)